ประกาศคณะกรรมการกํากับตลาดทุน

ที่ ทลธ. 15 /2555

เรื่อง  การให้ความเห็นชอบบุคลากรของผู้ประกอบธุรกิจ  
เพื่อปฏิบัติหน้าที่วิเคราะห์การลงทุน  
และแนะนําการลงทุน

(ฉบับที่ 2)

\_\_\_\_\_\_\_\_\_\_\_\_\_\_\_\_\_\_\_

อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 มาตรา 114 มาตรา 115 มาตรา 116 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  และมาตรา 133 วรรคสอง แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 2) พ.ศ. 2542 และมาตรา 18 แห่งพระราชบัญญัติสัญญาซื้อขายล่วงหน้า พ.ศ. 2546  อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 มาตรา 44 มาตรา 45 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการกํากับตลาดทุนออกข้อกําหนดไว้ดังต่อไปนี้


ข้อ ๑ ให้เพิ่มความต่อไปนี้เป็นบทนิยามคําว่า “หุ้นกู้ตามโครงการแปลงสินทรัพย์เป็นหลักทรัพย์” “กองทุนรวมตราสารแห่งหนี้” และ “กองทุนรวมตลาดเงิน” ระหว่างบทนิยามคําว่า “ผู้ลงทุน” และคําว่า “ผู้จัดการ” ในข้อ 3 แห่งประกาศคณะกรรมการกํากับตลาดทุนที่ ทลธ. 3/2555  เรื่อง การให้ความเห็นชอบบุคลากรของผู้ประกอบธุรกิจเพื่อปฏิบัติหน้าที่วิเคราะห์การลงทุนและแนะนําการลงทุน ลงวันที่ 18 มกราคม พ.ศ. 2555 

““หุ้นกู้ตามโครงการแปลงสินทรัพย์เป็นหลักทรัพย์”  หมายความว่า  หุ้นกู้ตามประกาศคณะกรรมการกํากับตลาดทุนว่าด้วยการขออนุญาตและการอนุญาตให้เสนอขายหุ้นกู้ที่ออกใหม่เพื่อการแปลงสินทรัพย์เป็นหลักทรัพย์

“กองทุนรวมตราสารแห่งหนี้”  หมายความว่า  กองทุนรวมตราสารแห่งหนี้ ตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการจัดตั้งกองทุนรวมและการเข้าทําสัญญารับจัดการกองทุนส่วนบุคคล

“กองทุนรวมตลาดเงิน” หมายความว่า   กองทุนรวมตลาดเงินตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการจัดตั้งกองทุนรวมและการเข้าทําสัญญารับจัดการกองทุนส่วนบุคคล”


ข้อ ๒ ให้ยกเลิกความในข้อ 8 แห่งประกาศคณะกรรมการกํากับตลาดทุน ที่ ทลธ. 3/2555  เรื่อง การให้ความเห็นชอบบุคลากรของผู้ประกอบธุรกิจเพื่อปฏิบัติหน้าที่วิเคราะห์การลงทุนและแนะนําการลงทุน ลงวันที่ 18 มกราคม พ.ศ. 2555  และให้ใช้ความต่อไปนี้แทน

“ข้อ 8   ในกรณีดังต่อไปนี้  ให้ผู้ประกอบธุรกิจได้รับยกเว้นการปฏิบัติตามข้อ 7

(1)  การปฏิบัติหน้าที่ต่อผู้ลงทุนในต่างประเทศของสาขาหรือสํานักงานผู้แทนในต่างประเทศของผู้ประกอบธุรกิจ 

(2)  การแนะนําการลงทุนในหลักทรัพย์ดังต่อไปนี้แก่ผู้ลงทุนสถาบัน

                    (ก)  ตราสารหนี้ แต่ไม่รวมถึงหุ้นกู้อนุพันธ์ หุ้นกู้ตามโครงการแปลงสินทรัพย์เป็นหลักทรัพย์ และหุ้นกู้อื่นใดที่มีลักษณะทํานองเดียวกับหุ้นกู้ดังกล่าว  
                    (ข) หน่วยลงทุนของกองทุนรวมตราสารแห่งหนี้หรือกองทุนรวมตลาดเงินที่มีการระบุไว้ในโครงการจัดการกองทุนรวมอย่างชัดเจนว่าไม่มีนโยบายลงทุนในหุ้นกู้อนุพันธ์ หุ้นกู้ตามโครงการแปลงสินทรัพย์เป็นหลักทรัพย์ และหุ้นกู้อื่นใดที่มีลักษณะทํานองเดียวกับหุ้นกู้ดังกล่าว      

(3)  กรณีผู้ประกอบธุรกิจประเภทการค้าหลักทรัพย์ที่มีการแนะนําการลงทุนในตราสารหนี้แก่ผู้ลงทุนสถาบันโดยใช้ผู้ที่ได้รับการขึ้นทะเบียนเป็นผู้ค้าตราสารหนี้กับสมาคมตลาดตราสารหนี้ไทยในการปฏิบัติหน้าที่ดังกล่าว”


ข้อ ๓ ให้เพิ่มความต่อไปนี้เป็นข้อ 8/1 แห่งประกาศคณะกรรมการกํากับตลาดทุน ที่ ทลธ. 3/2555 เรื่อง การให้ความเห็นชอบบุคลากรของผู้ประกอบธุรกิจเพื่อปฏิบัติหน้าที่วิเคราะห์การลงทุนและแนะนําการลงทุน ลงวันที่ 18 มกราคม พ.ศ. 2555 

“ข้อ 8/1   ผู้ลงทุนสถาบันตามข้อ 8(2) และ (3) ให้หมายความถึงผู้ลงทุนสถาบันประเภทใดประเภทหนึ่งดังต่อไปนี้

(1)  ธนาคารพาณิชย์  หรือบริษัทเงินทุน

(2)  ธนาคารที่มีกฎหมายเฉพาะจัดตั้งขึ้น

(3)  บริษัทหลักทรัพย์  ไม่ว่าเพื่อตนเอง หรือเพื่อกองทุนรวมหรือกองทุนส่วนบุคคล

(4)  ผู้ประกอบธุรกิจสัญญาซื้อขายล่วงหน้า  แต่ไม่รวมถึงตัวแทนสัญญาซื้อขายล่วงหน้าที่จํากัดขอบเขตการประกอบธุรกิจไว้เฉพาะสัญญาซื้อขายล่วงหน้าที่เกี่ยวกับโลหะมีค่า

(5)  บริษัทประกันวินาศภัย  หรือบริษัทประกันชีวิต

(6)  กองทุนบําเหน็จบํานาญข้าราชการ กองทุนประกันสังคม หรือองค์กรอื่นที่มีวัตถุประสงค์หรือการดําเนินงานเกี่ยวข้องกับการลงทุนหรือการบริหารจัดการลงทุนในทํานองเดียวกัน

(7)  ธนาคารแห่งประเทศไทย

 

(8)  สถาบันคุ้มครองเงินฝาก

(9)  กองทุนเพื่อการฟื้นฟูและพัฒนาระบบสถาบันการเงิน

(10)  สถาบันการเงินระหว่างประเทศ

(11)  นิติบุคคลที่บุคคลตาม (1) ถึง (10) ถือหุ้นรวมกันเกินกว่าร้อยละเจ็ดสิบห้าของจํานวนหุ้นที่มีสิทธิออกเสียงทั้งหมด

(12)  ผู้ลงทุนต่างประเทศซึ่งมีลักษณะเดียวกับบุคคลตาม (1) ถึง (11)” 


ข้อ ๔ ประกาศนี้ให้ใช้บังคับตั้งแต่วันที่   1 กรกฎาคม พ.ศ. 2555   เป็นต้นไป


ผู้มีอํานาจลงนาม -                              ประกาศ  ณ วันที่  19   มีนาคม พ.ศ. 2555

 

 

 

 

                                                         (นายวรพล  โสคติยานุรักษ์)

                                                                  เลขาธิการ

                                       สํานักงานคณะกรรมการกํากับหลักทรัพย์และตลาดหลักทรัพย์

                                                              ประธานกรรมการ

                                                        คณะกรรมการกํากับตลาดทุน